WorldPride

WorldPride (בעברית: אירועי הגאווה העולמיים) הם אירועי גאווה ולהט"ב (לסביות, הומואים, טרנסג'נדרים וביסקסואלים) בינלאומיים הנערכים מידי כמה שנים בעיר אחרת בעולם. האירועים מאורגנים על ידי InterPride, ארגון להט"ב בינלאומי ובמהלכם מתקיימים פעיליות שונות בעיר המארחת הכוללת מצעד גאווה, פסטיבל ופעיליות תרבותיות נוספות ככנסים, קולנוע ואומנות גאה. האירועים התקיימו לראשונה בשנת 2000 כאשר רומא אירחה את האירועים. האירועים האחרונים התקיימו במדריד בשנת 2017.

רומא 2000

בוועידה ה-16 של ארגון InterPride באוקטובר 1997 הוחלט לקיים את אירועי הגאווה העולמיים הראשונים בבירת איטליה, רומא. האירוע שולב עם ה-Europride. הרשויות ברומא תחילה הבטיחו לספק למארגני האירועים 200,000 דולרים, אך בעקבות לחץ מהוותיקן וקבוצות פוליטיות באיטליה הסיר ראש עיריית רומא את התמיכה הכלכלית. שעות לאחר ההודעה על הסרת התמיכה, הפך ראש העיר את החלטתו בתמורה שסמלי העיר יוסרו מהפרסום לקראת האירועים. לאירוע התנגד בחריפות האפיפיור יוחנן פאולוס השני בעקבות הגעתם של מאמינים קתוליים לרומא בתקופה זה לציין את שנת המילניום. במהלך האירועים, מסר האפיפיור את דבריו בנאום בכיכר פטרוס הקדוש ושם אמר שהאירועים הם: "העלבה לערכים הנוצריים של העיר שיקרה כל כך ללבות מאמינים קתוליים ברחבי העולם".
על פי הערכות המארגנים, צעדו במצעד הגאווה 250,000 בני אדם מהקולוסיאום עד לקירקוס מקסימוס. זה היה מהקהלים הגדולים ביותר שצעדו בעיר רומא בעשורים האחרונים. מלבד המצעד התקיימו ברחבי העיר וועידות על מצב זכויות להט"ב בעולם, מופעי אופנה והופעה שבה הופיעו גלוריה גיינור, וילג' פיפל, ג'רי האליוול ורופול.

לונדון 2012

בוועידה ה-27 של ארגון InterPride באוקטובר 2008 הוחלט לקבל את הצעת ארגון הגאווה של לונדון, לאירוח אירועי הגאווה העולמיים בעיר, חודש בלבד לפני אולימפיאדת לונדון 2012 שייתקיימו בעיר ובמהלך של חגיגות יובל היהלום של המלכה אליזבת השנייה. האירועים תוכננו להיות גדולים במיוחד עם משאיות, הופעות חיות בכיכר טרפלגר ומסיבות רחוב ברחבי העיר ובכיכר סוהו. אולם, בעקבות תכנון ומימון לקויים, רשויות העיר וסוכניות חירום בעיר הודיעו כי חלק מהאירועים יבוטלו לחלוטין או יצומצו, תשעה ימים בלבד לפני תחילת האירועים. כל המופעים והבימות ברחבי העיר בוטלו ומסיבת הרחוב בכיכר סוהו בוטלה לאחר שמשטרת המטרופולין של לונדון כי אין להם היתר לכך. עם זאת, נערך בעיר מצעד גאווה כמידי שנה, אך מרבית המשאיות שתוכננו במצעד בוטלו גם הן. ברחבי הממלכה המאוחדת ובלונדון נשמעה ביקורת קשה על ארגון הגאווה של לונדון, על המחדלים והתכנון הלקוי של מה שהיה אמור אירוע גדול לקהילה הגאה לא רק בבריטניה אלא בכל רחבי העולם.

טורונטו 2014

בוועידה ה-28 של ארגון InterPride באוקטובר 2009 גברה הצעתה של טורונטו על זו של סטוקהולם לאירוח אירועי הגאווה העולמיים הרביעיים. האירועים בטורונטו היו לגדולים ולמוצלחים ביותר עד כה ונמשכו 9 ימים, החל מ-20 עד ל-29 ביוני. האירועים התחילו בטקס פתיחה בכיכר נייתן פיליפס שכלל הופעה חיה שכללה אמנים כמו מליסה אתרידג', סטיב גרנד וטום רובינסון. כנס בינלאומי בנושא זכויות אדם נערך בהשתתפות יוהנה סיגורדרדוטיר, ראשת ממשלת איסלנד שהייתה ללסבית המוצהרת הראשונה בראשות ממשלה כלשהי בעולם ופרנק מוגישה, פעיל זכויות להט"ב אוגנדי. כמו כן נערכו אירועי פרסים וגאלה גאים, פעיליות חברתיות לחגיגת יום העצמאות הקנדי והאמריקאי ותערוכה לציון השנה ה-45 למהומות סטונוול. 3 מצעדי גאווה נערכו כחלק מהאירועי הגאווה: מצעד הטרנסים, מצעד הדייקיות ומצעד הגאווה העולמי. השניים הראשונים היו אירועים פוליטיים ומחאתיים בעוד שהאחרון היה חגיגה גדולה בה לקחו חלק 12,000 משתתפים ו-280 משאיות. המצעד ערך חמש שעות והפך למצעד הארוך ביותר בתולדות העיר. ברחובות העיר נערכו גם מופעי רחוב חינמיים שכללו הופעות של מלכי ומלכות דראג ומופעי מוזיקה של קארלי ריי ג'פסן וקיי די לאנג. לפני האירועים העריכו כי יגיעו לטורונטו כמיליון בני אדם והם יתרמו 136 מיליון דולר קנדי לכלכלת העיר. בפועל, הגיעו לאירועי הגאווה קרוב לשני מיליון בני אדם, והם תרמו לכלכלת העיר כ-791 מיליון דולר קנדי.

מדריד 2017

בוועידה ה-31 של ארגון InterPride באוקטובר 2012 הוחלט שמדריד, בירת ספרד תארח אירועי הגאווה העולמיים החמישיים. הצעתה של מדריד גברה על אלו של ברלין וסידני. לאחר בחירתה של מדריד כמארחת, הוחלט מיידית שאירועי ה-EuroPride של אותה שנה יערכו גם הם בעיר, עשר שנים לאחר שנערכו בפעם הראשונה. האירועים התחברו עם חגיגות לציון אירועי מפתח של הקהילה הלהט"בית בספרד כמו השנה ה-40 לציון מפגן התמיכה הראשון לתמיכה בקהילה הגאה שאירע בברצלונה ב-1977, וציון 25 שנה להקמת הארגון הלהט"בי של ספרד. ב-23 ביוני נערך טקס הפתיחה של האירועים. לאחר מכן נערכו אירועים נוספים כמו כנס לזכויות אדם ומצעד הגאווה שנערך במסלול של כ-2 קילומטרים לצד 52 משאיות. על פי הערכה השתתפו באירועים כולם כ-3.5 מיליון בני אדם והם תרמו כ-200 מיליון אירו לכלכלת העיר מדריד.

ניו יורק 2019

בוועידה ה-34 של ארגון InterPride באוקטובר 2015 הוחלט שאירועי הגאווה העולמיים השישיים יתארחו בעיר ניו יורק בארצות הברית, לציון יובל למהומות סטונוול, אחד מאירועי המפתח החשובים ביותר בהיסטוריה של הקהילה הלהט"בית בארצות הברית ובעולם כולו אשר אירעו ב-28 ביוני 1969 ולזכרם מצוין יוני כחודש הגאווה מדי שנה ובו מתקיימים רוב מצעדי הגאווה בעולם.

קופנהגן ומאלמה 2021

לראשונה בהיסטוריה, הוחלט כי שתי ערים, בשתי מדינות שונות יארחו את אירועי הגאווה העולמיים. האירועים ייתקימו באוגוסט 2021 בבירת דנמרק, קופנהגן ובעיר השוודית מאלמה. שתי הערים מחוברות בגשר ארסונד שעובר מעל מצר ארסונד, החוצץ בין שתי המדינות. האירוע עם ה-EuroGames- אירוע ספורט להט"בי שיערך בפעם ה-20.